थोड्या वरसां फाटीं कन्नडाचो उंचलो लेखक, विमर्शक, अंकणकार - कवी के. वी. तिरुमलेश 'विजय कर्णाटक' पत्रांत एक अंकण बरयतालो. एका हफत्याच्या अंकणांत संसारांतलें आधुनीक काव्यें लाफोर्गा थावन धरून कन्नडाच्या गोपालकृष्णा अडिगा परयांत कशें व्हाळून आयलें म्हळ्ळेविशीं तांणी विवर दिल्लो. एक कविता शाळेच्या कुडांत एका वोळ्या भितर (चवकडा भितर) शिकयली जाल्यार ते कवितेची गत कितें जातली म्हळ्ळेविशीं ते उलयल्ले. आज कविता म्हळ्ळी ती एक स्पॅशियालैज्ड फील्ड कित्याक जाल्या म्हळ्ळेविशीं सांगूंक वचून, एक्ये कोयते थावन धरून ओप्रेशन् थियेटरांतल्या स्काल्पेल्लाच्या उपेगाविशीं भोव सोभित दाकलो दिल्लो उडास म्हाक आजून आसा. हें लेखन कोंकणीक अनुवाद करचे पयलें हांवें ताचेलागची कबलात घेतल्ली. उपरांत कविता ट्रस्टा बाबतीं मंगळूरांत मांडून हाडल्ल्या एका कार्याक ताका हांवें मुकेल सोयरो जावन येंवच्याक आपोवणें दिल्लें. पुण आपणाच्यान येंवक जांवचें ना म्हणून सांगून ते आयलेनांत. उपरांत दोन तीन संदर्भांनी मंगळूराक ते येंवचे आसात म्हणून कळीत आसल्यारय, तांकां भेटचें मन आसल्यारय आमची भेट जालीच ना. म्हजो कविमित्र एच्चेम पेरनाळ केदळारी तांच्ये 'मुखामुखी' कवितेविशीं आनी त्ये कवितेन दिंवच्या रोमांचनाविशीं उलोवन आसता. तवळ कवी तिरुमलेश म्हजे बगलेन उबो रावला म्हळ्ळेबरी म्हाका भास जाता.
थोड्या म्हय्न्यां फाटीं म्हजो ईष्ट जयंत कायकिणीन बेंगळूर थावन फोनाचेर उलोवन के. वी. तिरुमलेश हांचें 'अरब्बी' कविता पुस्तका हांवें वाचीजायीच म्हणून म्हाका सांगल्या उपरांत, नवकर्नाटक बुकशोपांत आसल्ली एकच प्रती हांवें विकती घेतली. त्या दिसा थावन त्या पुस्तकांतल्या कवितां द्वारीं, ह्या कवी सांगाता हांव एक विचित्र तशें विशिश्ट पयणार आसां म्हळ्ळें म्हाका भोगून आसा. थोड्या संदर्भांनी कवीक् हांव ईमेयलां धाडून आसां आनी ताचेथावन जापी म्हाका मेळून आसात. ह्या पयणाचो शेवोट कितें, ह्या पयणाचो अर्थ कितें म्हणून तुमी म्हजेलागीं विचारलें जाल्यार ताका म्हजेलागीं जाप ना. पुण एक उतर मात्र सत. ह्या पयणंत 'बै वन, गेट टू फ्री' ऑफ्फरांत मेळचे खुशिच्याकय शेंबर वांट्यांनी चडीत म्हाका खुशी खुशी खुषी जायत आसा. तिरुमलेशान सांगचेबरी ताच्यो कविताः
ताच्यो सर्वय कविता म्हाका समजतात, अर्थ जातात म्हणून हांव केन्नांय सांगचोना. पुण तांच्या कवितेंतल्यो कांय थोड्यो वोळी, कांय थोड्यो प्रतिमा, सभार नाद म्हाका दिसपडतें धोसुनच आसात. 'म्हज्या फोंडालागीं' कवितेंतली एक वोळ आयकाः
के. वी. तिरुमलेश हांकां सभार वर्सां थावन हांव जाणां - तांच्यो कविता वाचून, तांचीं लेखनां वाचून. पुण आज पयलेफावटीं तांकां भेटून आसां. ह्या एका गोडशा उडासाक ताच्यो दोन कन्नड कविता वाच्चे आदीं कोंकणीक अनुवाद केल्ली ताची एक कविता वाचतांः
